**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1) Ministru kabineta 2012.gada 17.aprīļa sēdē Izglītības un zinātnes ministrijai (turpmāk arī – ministrija) dotā uzdevuma (prot. Nr.20 38.§, 17.punkts) izpilde.  2) Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 2.punkts.  3) Nepieciešamība nodrošināt Bobsleja un kamaniņu trases „Sigulda” (turpmāk arī – Siguldas trase) rekonstrukcijas projekta izstrādi, kā arī nodrošināt neatliekamo pasākumu īstenošanu trases drošības uzlabošanai. |
| 2. | Pašreizējā situācija un problēmas | Ministru kabineta 2012.gada 17.aprīļa sēdē, izskatot Finanšu ministrijas izstrādāto informatīvo ziņojumu „Par valsts budžeta bāzes izdevumiem 2013. – 2015.gadam un bāzes izdevumos neiekļautajiem ministriju un citu centrālo valsts iestāžu iesniegtajiem papildu pieprasījumiem” (TA-855-IP), ministrijai tika uzdots (prot. Nr.20 38.§, 17.punkts) sagatavot un izglītības un zinātnes ministram mēneša laikā iesniegt izskatīšanai Ministru kabinetā informatīvo ziņojumu par valsts īpašumā esošajās sporta bāzēs (t.sk. bobsleja un kamaniņu trasē „Sigulda” un Murjāņu sporta ģimnāzijā) neatliekami veicamajiem darbiem un tiem nepieciešamo finansējumu. Ievērojot minēto, ministrija ir sagatavojusi informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu” (turpmāk – Ziņojums), kurš tiek virzīts vienotā paketē ar šo Ministru kabineta rīkojuma projektu.  Ņemot vērā to, ka detalizēts esošās situācijas un problēmas apraksts ir sniegts Ziņojumā, šajā sākotnējās ietekmes novērtējuma ziņojumā (anotācijā) akcentēta tikai būtiskākā informācija. Citu nepieciešamo papildu informāciju lūdzam skatīt Ziņojumā.  Siguldas trase ar kopējo mākslīgā ledus platību 6330m2 ir unikāls objekts, kam Austrumeiropā nav analogu. Siguldas trasē tiek organizētas sporta sacensības un veikts treniņprocess trīs ziemas olimpiskajos sporta veidos – bobslejā, skeletonā un kamaniņu sportā. Visiem minētajiem sporta veidiem ir gadiem ilgas tradīcijas, kvalificēti sporta treneri un tehniskais personāls. Siguldas trasi pamatoti uzskata par galveno olimpisko medaļu kaldinātāju Latvijai ziemas sporta veidos, jo tā ir devusi 10 olimpiskās medaļas. Siguldas trasei ir ļoti nozīmīga loma Latvijas ziemas olimpiskās komandas nodrošināšanai, ko spilgti apliecina fakts, ka 2010.gada Ziemas olimpiskajās spēlēs Vankuverā (Kanāda) no 58 Latvijas sportistiem 20 pārstāvēja Siguldas trasē attīstāmos sporta veidus. Siguldas trases nepārtrauktā atrašanās starptautiskajā apritē ir apliecinājums tās nozīmīgumam valsts attīstībā (sporta sacensību un treniņu apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.) un Latvijas tēla popularizēšanā ārvalstīs (pārraides starptautiskos kanālos Eurosport, ZDF, ARD u.c. ar miljonu auditoriju), ko nodrošina Latvijā notiekošās sporta sacensības, treniņprocess un Latvijas sportistu augstie rezultāti. Siguldas trase kopš tās atklāšanas nepārtraukti atrodas starptautiskajā sporta sacensību apritē un šo gadu laikā Siguldas trasē ir aizvadīts 21 pasaules kausa posms kamaniņu sportā, 3 pasaules kausa posmi skeletonā, Eiropas un pasaules čempionāti, kā arī pasaules junioru čempionāti kamaniņu sportā. Siguldas trasē pasaules mēroga sporta sacensības norisinās katru gadu. Pasaulē šobrīd ir vēl 16 analogas sporta būves, tāpēc ir jānodrošina Siguldas trases konkurētspēja, lai nepazaudētu esošo pozīciju citu trašu vidū, jo konkurējošās trasēs Eiropā pēdējos gados ir investēti ~ 10 – 20 miljoni EUR katrā. Lai to īstenotu, ir nepieciešams attīstīt Siguldas trases infrastruktūru (veikt trases rekonstrukciju), kā arī paplašināt trases piedāvātās iespējas ar jauna sporta kompleksa izveidi. Tā rezultātā tiks saglabāta un paaugstināta Siguldas trases konkurētspēja starp bobsleja un kamaniņu trasēm Eiropā un pasaulē, vienlaikus nodrošinot iespēju arī turpmāk Latvijā sarīkot visaugstākā līmeņa sporta sacensības, nodrošināta Siguldas trases izmantošanas sezonas pagarināšana un pilnvērtīga treniņprocesa iespējas kā arī radīti priekšnoteikumi, lai Latvijas sportisti bobslejā, skeletonā un kamaniņu sportā arī turpmāk varētu sasniegt augstvērtīgus rezultātus Olimpiskajās spēlēs, pasaules un Eiropas čempionātos, pasaules kausa posmos (arī kopvērtējumā) un citās starptautiskajās sporta sacensībās. Jāatzīmē, ka Siguldas trases attīstība un tās piedāvājuma paplašināšana ar sporta kompleksa iespējām ir ne tikai sportistu treniņprocesa kvalitātes jautājums, bet arī nozīmīgs faktors Latvijas ekonomikas veicināšanai. Sigulda trases rekonstrukcija īpaši aktuāla ir saistībā ar faktu, ka 2015.gadā šeit norisināsies pasaules čempionāts kamaniņu sportā.  Veicot Siguldas trases rekonstrukciju, jāņem vērā trases darbības specifika, kā rezultātā remontdarbus iespējams veikt tikai vasaras un rudens mēnešos (līdz 15.oktobrim), tāpēc projekts uzsākams iespējami drīzā laikā, lai visus darbus pabeigtu līdz 2015.gada pasaules čempionātam kamaniņu sportā. Izvērtējot Siguldas trasē neatliekami veicamos darbus, 2012.gadā būtu jāizstrādā Siguldas trases rekonstrukcijas projekts (provizoriskās izmaksas ~ 50`000 latu [t.sk. PVN]), kā arī Siguldas trases rekonstrukcijas projekta ietvaros jāuzsāk atsevišķi ar trases drošības uzlabošanu saistītie darbi, šim mērķiem ieguldot vismaz 150`000 latu [t.sk. PVN 21%]. Lai gan 2012.gadā veicamo darbu saraksts vēl tiks precizēts atbilstoši iepirkuma rezultātiem un šim mērķim pieejamajam finansējumam, prioritāri veicamie darbi ir šādi – trases apskaņošanas iekārtu rekonstrukcija; amonjaka cauruļvadu izolācijas uzlikšana, amonjaka sūkņu CAM un amonjaka kompresora iegāde un uzstādīšana; DANFOSS automātikas elementu nomaiņa.  Aicinājumu Ministru kabinetam rast iespēju jau 2012.gadā piešķirt nepieciešamo finansējumu 2012.gadā obligāti veicamajiem pasākumiem Siguldas trasē 2012.gada 4.aprīļa sēdē izteica arī Latvijas Nacionālā sporta padome (prot. Nr.2 3.§, 3.punkts), kura saskaņā ar Sporta likuma 9.panta pirmo daļu ir sabiedriska konsultatīva institūcija, kas piedalās valsts sporta politikas izstrādē, veicina sporta attīstību un sadarbību sporta jomā, kā arī lēmumu pieņemšanu jautājumos, kas attiecas uz sportu.  Ministrija ir izvērtējusi jautājumu par finansējuma piešķiršanu SIA „Bobsleja un kamaniņu trase „Sigulda””, lai nodrošinātu Siguldas trases rekonstrukcijas projekta izstrādi un neatliekamo pasākumu īstenošanu trases drošības uzlabošanai, un konstatējusi, ka ministrijas rīcībā nav nepieciešamie līdzekļi, jo visi finanšu līdzekļi 2012.gadam valsts budžeta programmā 09.00.00 „Sports” ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – ministrijas – tiesības samazināt piešķirto finanšu līdzekļu apmēru līdzekļu pārdales gadījumā citām sporta bāzēm vai sporta organizācijām (līgums paredz ministrijas tiesības samazināt līguma summu tikai tad, ja tiek izdarīti grozījumi likumā „Par valsts budžetu 2012.gadam”, vai sporta bāze, vai cita sporta organizācija neievēro pielīgtās saistības). Papildus finansējuma pārdale no citām ministrijas pamatbudžeta programmām nav iespējama, jo tādejādi finansējuma nepietiekamība izveidotos citu ministrijas nodrošināto valsts pamatfunkciju īstenošanai.  Saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu budžeta programmā „Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu piešķiršanu valstiski īpaši nozīmīgiem pasākumiem paredz arī likuma „Par budžetu un finanšu vadību” 12.panta pirmā daļa. Par jautājuma valstisko nozīmi liecina: (1) jautājuma saistība ar Siguldas trases turpmāko attīstību [Siguldas trasei ar Ministru kabieta 2010.gada 30.decembra rīkojumu Nr.775]; (2) fakts, ka jautājums par Siguldas trases turpmāko attīstību un Siguldas novada sporta kompleksa būvniecību izskatīts Latvijas Nacionālā sporta padomes 2012.gada 4.aprīļa sēdē (prot. Nr.2 3.§, 3.punkts).  Ņemot vērā iepriekš minēto, ministrija ir sagatavojusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Rīkojuma projekts). |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Rīkojuma projekts paredz uzdevumu Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt Izglītības un zinātnes ministrijai līdz 200 000 latiem pārskaitīšanai sabiedrībai ar ierobežotu atbildību „Bobsleja un kamaniņu trase „Sigulda””, lai nodrošinātu Bobsleja un kamaniņu trases „Sigulda” rekonstrukcijas projekta izstrādi (līdz 50 000 latiem), kā arī nodrošinātu neatliekamo pasākumu īstenošanu trases drošības uzlabošanai (līdz 150 000 latiem) pēc tam, kad Finanšu ministrijā normatīvajos aktos noteiktā kārtībā ir saņemts saskaņots Izglītības un zinātnes ministrijas līdzekļu pieprasījums un SIA „Bobsleja un kamaniņu trase „Sigulda”” veikusi attiecīgas iepirkuma procedūras.  Anotācijas I sadaļas 2.punktā un Ziņojumā minētā problēma tiks atrisināta pilnībā. |
| 5. | Projekta izstrādē iesaistītās institūcijas | Izglītības un zinātnes ministrija un SIA „Bobsleja un kamaniņu trase „Sigulda”. |
| 6. | Iemesli, kādēļ netika nodrošināta sabiedrības līdzdalība | Jautājums Siguldas trases turpmāko attīstību un ar to saistīto nepieciešamo valsts atbalstu izskatīts Latvijas Nacionālās sporta padomes 2012.gada 4.aprīļa sēdē, tāpēc atkārtota sabiedrības līdzdalība Rīkojuma projekta izstrādē nebija nepieciešama. |
| 7. | Cita informācija | Rīkojuma projekts tiešā veidā attiecas uz tūrisma, sporta un brīvā laika politiku.  Pastarpināti Rīkojuma projekts attiecas uz budžeta un finanšu politiku, kā arī publiskās pārvaldes politiku. |

|  |
| --- |
| II. Tiesību akta projekta ietekme uz sabiedrību |
| Nav attiecināms |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2012.gads** | | Turpmākie trīs gadi (tūkst. latu) | | |
| **2013** | **2014** | **2015** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2012)  gadu | Izmaiņas, salīdzinot ar kārtējo (2012)  gadu | Izmaiņas, salīdzinot ar kārtējo (2012)  gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **0** | **+200** | **0** | **0** | **0** |
| 2.1. valsts pamatbudžets | 0 | +200 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | **-200** | 0 | 0 | 0 |
| 3.1. valsts pamatbudžets | 0 | -200 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | **+200** | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Papildus pieprasītā finansējuma (200`000 latu apmērā) sadalījums atbilstoši tam paredzētam mērķim:   1. Siguldas trases rekonstrukcijas projekta izstrāde – 50`000 lati; 2. neatliekamo pasākumu īstenošana trases drošības uzlabošanai – 150`000 lati.   Neatliekamo pasākumu saraksts šim mērķim paredzēto līdzekļu ietvaros (150`000 lati) tiks precizēts atbilstoši iepirkuma rezultātiem. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem”.  Informāciju par apropriācijas izmaiņām likuma par valsts budžetu attiecīgajam gadam pielikumā „Valsts pamatbudžeta ieņēmumu un izdevumu atšifrējums pa programmām un apakšprogrammām” (veidlapa APRO) ministrija iesniegs Finanšu ministrijā pēc Rīkojuma projekta pieņemšanas Ministru kabinetā. | | | | |

Anotācijas IV – VII sadaļa – Rīkojuma projekts šīs jomas neskar.

Izglītības un zinātnes ministrs R.Ķīlis

Vizē:

Valsts sekretāra vietniece,

valsts sekretāra pienākumu izpildītāja L.Sīka

26.06.2012 09:22

Izglītības un zinātnes ministrijas

Sporta un jaunatnes departamenta

vecākais eksperts E.Severs

67047935, edgars.severs@izm.gov.lv